MINISTERSTVO ZDRAVOTNÍCTVA
SLOVENSKEJ REPUBLIKY
                                    Bratislava, 14. marca 2022

Výzva na predkladanie investičných projektov na zostavenie prioritizovaného investičného plánu a harmonogramu investícií na roky 2022 - 2027
Ministerstvo zdravotníctva Slovenskej republiky (ďalej len „MZ SR“) súlade s úlohou C.2 uznesenia vlády Slovenskej republiky č. 577/2021 zo dňa 14.10.2021 k návrhu rozpočtu verejnej správy na roky 2022 až 2024, v spolupráci s Ministerstvom financií SR, má za úlohu aktualizovať a zverejniť prioritizované investičné plány a harmonogram investícií, projektov investičného charakteru a koncesií najmenej do konca roku 2027 so zohľadnením možností a zdrojov financovania.
V súvislosti s uvedenou úlohou Vám dávame do pozornosti, že sme aktualizovali Metodický pokyn o predkladaní žiadostí o zaradenie investičného projektu do prioritizačného zoznamu a tvorbe investičného harmonogramu MZ SR, číslo: Z008230-2022, zo dňa: 08. 03. 2022.
V súlade s vyššie uvedeným MZ SR zverejňuje nasledovné:
MZ SR v nadväznosti na vládou SR uloženú úlohu bude aktualizovať   prioritizovaný investičný plán / harmonogram investícií na roky 2022 – 2027 vo forme, ktorý zohľadňuje potreby nemocničnej starostlivosti so zohľadnením demografie a chorobnosti a vytvárajú model budúcej potreby nemocničnej starostlivosti na Slovensku ako aj základnú predpokladanú typológiu nemocníc. Model vývoja dopytu po zdravotnej starostlivosti bude dopĺňať štruktúru Optimálnej siete nemocníc. Súvisiaca konkretizácia prioritizovaného investičného plánu / harmonogramu investícií bude zverejnená na webovom sídle MZ SR a následne bude pravidelne aktualizovaná.
Zo strany podriadených organizácií je potrebné vyplnené formuláre žiadostí, v štruktúre a podľa Metodického pokynu o predkladaní žiadostí o zaradenie investičného projektu do prioritizačného zoznamu a tvorbe investičného harmonogramu MZ SR, číslo: Z008230-2022, zo dňa: 08. 03. 2022, predložiť na MZ SR v termíne najneskôr do 14.04.2022 prostredníctvom e-mailu na elektronickú adresu: investicny.plan@health.gov.sk .
Hlavným cieľom investícií MZ SR je zabezpečiť kvalitnú, dostupnú a efektívnu ústavnú zdravotnú  starostlivosť za účelom zníženia počtu úmrtí, opakovaných hospitalizácií a operácií a komplikácií spôsobených nevhodne poskytnutou starostlivosťou. Dosiahnutie týchto cieľov je možné dosiahnuť prostredníctvom legislatívneho definovania minimálnych požiadaviek na počet výkonov v nemocniciach, a s tým spojenou koncentráciou výkonov a teda aj skúseností a potrebného vybavenia do väčších nemocníc. Optimálna sieť nemocníc, môže takto následne reflektovať na skutočné regionálne potreby systému poskytovateľov zdravotnej starostlivosti, tak aby bola garantovaná časová a geografická dostupnosť zdravotnej starostlivosti pre jednotlivé špecializácie.

Investíciami do stavieb spĺňajúcich požiadavky zdravotníckych zariadení súčasnosti, pri súčasnom zohľadnení ich energetickej úspornosti a technického vybavenia je možné  dosiahnuť zefektívnenie klinických a prevádzkových procesov zdravotníckych zariadení pri súčasnom dosiahnutí zvýšeného komfortu pre pacientov a personál spolu so znížením  rizika  výskytu nozokomiálnych nákaz. Obnovou a vytvorením prostredia pre vykonávanie modernej medicíny sa zároveň zatraktívni prostredie pre absolventov lekárskych fakúlt a zdravotníckych škôl, zároveň budú vytvorené podmienky pre pôsobenie špičkových odborníkov a vytvoria sa podmienky pre retenciu zdravotníckych pracovníkov v zdravotníckych zariadeniach ako jedného z predpokladov zníženia ich odlivu do zahraničia, najmä novej generácie zdravotníckych pracovníkov. MZ SR spracovaný a prioritizovaný investičný plán / harmonogram investícií do existujúcich ako aj budúcich zdravotníckych zariadení zároveň vytvorí zároveň priestor pre zabezpečenie kontinuity vedy a výskumu v zdravotníckych zariadeniach, ktoré sú výučbovými základňami ako nevyhnutného predpokladu pre kontinuitu pregraduálneho ako aj postgraduálneho vzdelávania.

Zavedením centrálneho modelu riadenia najväčších nemocníc s využitím moderného informačného systému sa zároveň zabezpečí úspora administratívnych personálnych kapacít, procesná efektivita a včasný dosah na ekonomické a medicínske procesy v zdravotníckych zariadeniach. Centralizovaným riadením sa taktiež dosiahnu úspory.
Ďalšia digitalizácia a investície informačných systémov elektronických zdravotných záznamov, telemedicíny a využitie umelej inteligencie môže merateľne zlepšiť efektivitu zdravotníckych zariadení, kvalitu a bezpečnosť poskytovanej zdravotnej starostlivosti všetkým pacientom.